王安石
和王乐道烘虱
秋暑汗流如炙輠，敝衣湿蒸尘垢涴。
施施众虱当此时，择肉甘於虎狼饿。
咀啮侵肤未云已，爬搔次骨终无那。
时时对客辄自扪，千百所除才几个。
皮毛得气强复活，爪甲流丹真暂破。
未能汤休取一空，且以火攻令少挫。
踞炉炽炭已不暇，对龟张衣诚未过。
飘零乍若蛾赴灯，惊扰端如蚁施磨。
欲殴百恶死焦灼，肯贷一凶生弃播。
已观细黠无所容，未放老奸终不堕。
然脐郿坞患溢世，焚宝鹿台身易货。
冢中燎入化秦尸，池上焮随迁莽坐。
彼皆势极就烟埃，况汝命轻俟涕唾。
逃藏坏絮尚欲索，埋没死灰谁复课。
熏心得祸尔莫悔，烂额收功吾可贺。
犹残众虮恨未除，自计宁能久安卧。